La poésie de Toli » Résultats de recherche » pwezi lanmou
> Recherche : pwezi lanmou
kòk MÒ
Tan fele
Lòsyè mo # 6
Sou direksyon Jn Verdin JEUDI (TOLI)
11 oktòb 2016
Pwezi se kiyè bwa, li pa pè chalè mayi cho lide pou l antre ladan l. se nan lide sa a 6èm nimewo lòsyè mo sa a ekri. Se ekspresyon solidarite yon gwoup powèt eksprime ak viktim ouragan Matthew ki sakaje peyi a 3 ak 4 oktòb ki sot pase a. chak mo yo pote kè yo nan men devan katastwòf natirèl sa a.
Kòk Mò se kontinyite pwojè « lòsyè mo » gwoup la genyen, ki vize marande plim divès ekriven ansanm epi konstwi yon gwo mo sou yon tèm espesifik, malgre chak ekriven sa a yo gaye nan tout kwen nan peyi a.
Nou pa janm bliye raple pou lektè yo, chak ti moso tèks se yon sengilarite ki marande ansanm pou konstwi totalite zèv la.
Pase lavant machann siwo.
Pou m pa kite bave move tan
Fè l kale plichon
Sapphir MOISE (Sassou) & Toli
Gwo van pran vante
loraj ap gwonde anba gòj soutyen lavi
Lapli byen fò ap tonbe
Dlo krache labou
Pran souse tete l
Van gaye chive vil la byen gaye
Jn Papite Debrosse (vers rimé)
bèp bôp
kè m pa sipsann dyaloge ak zegwi revèy la
yon koze
yon ripòs
yon ti twokèt kapon chita sou tèt chajè m
Ti lapli Gonayiv
se lanmè l akouche
ou kwè ti bagay jalouzi komè jàn lan
Ta vin mouye kabann nou ankò
Se ak pousyè pye w cheri
M anvi ekri yon powèm
Se ak pousyè pye w
M anvi poudre listwa m
Men, van ak lapli egzile
tout mak pye w
Selmy Accilien & Jean Verdin Jeudi
Granchimen se kote
Avni nou dòmi pye san lave
Fatra leve fimye
Nan rèv timoun lakay.
Lòt bò chimen an
Mwen kanpe
M ap koupe lakou a kout je
Si sèlman tèren an te ka bèl
Timoun nou ta pral pwomennen
Tou lè jou
li anbreye
Sou dan dèyè
Chak souf
Son rèl mizè
Chak gade
Son pikad san bonè
Alòs, Mizè peyi m se pa m
Baye peyi m se pa m
Pa gen eskonbrit
San blese
Ni kòkòday
San rache pwèl.
Gen mouri
Gen peri
Men ayiti
Sa pa nan batistè w
Kite van lespwa vante
Kòmkidire
M te pot souf ou
Anba yon filang zetwal
Ri non
Ri m byen van
Mak kout zong ou
Ret tou vivan
Nan machwè legzistans
Ou pa ta di sikatris
kafondi cho
Chichadò peze nan lespri restavèk
Tan vire
lanvè
anpil je
pèdi popyè
sou gran rivyè.
Lè w pise
Nan kabann
Bon bondye k ap siveye
Pou pise w pa bwote w
Tilus STEEVENSON
Se wonf agawou
se pise simbi
se kout estènen
papa bondye.
Van kouri
Mande kote l ap bout
Lè w mande zetwal
li di w li bwè pwa
Syèl la pandje m tèt anba
Bay lapli pise nan nen m
yon ti pye bwa dchenn
pase men nan kou m
li di m lavi bwa ak moun se yon chenn
Van an tonbe fè
Laviwonn sou plim je w
Pa ret branch bwa ki kwoke
Pa rete anyen sou tè
Sa m wè se yon lo fèy vèt
Pesonn paka achte
Ap bwè dlo
Lonbrik yo
ap mouri
Leta menm ap teke mo
Woch lanmè
Loray gwonde
lavi ponpe
Lakansyel pyafe
Lanmò Kreve lobidjèt peyi m
Ak yon grenn dwèt lapli
Vil yo sanzabri
Gout pa gout van
Bwote lespwa n.
Anvan solèy lave je
Lanati te gentan ap kriye san
Pou malè pandye sou tèt vil la
Vil la kouche sou do
Ap rete tann manzè lapli
Bwote Rèv li pote ale nan peyi pèdi.
Wincy LINDOR (Univers de Mot)
Bwote van
Souflete sa w jwenn
Make kay la
Make tè a
Make bounda kèk tèt mòn
Leta a resi met pantalon
se twoubadou
fèy twonpèt.
Fè w tann tanga w
Nan gran chimen
Men, rigòl dlo
Pa bezwen kouri bri lanmò
Nan endispozisyon pye wozo
Lespwa tann
Sou figi timdanm sila a,
Rèv li kwoke
Nan tche wòb lanmò
K ap fè l grimas
Saraphia MOISE (Sassou)
Yon lavalas dlo pase tcheke m
Rapousib mwen rive nan letan
Manman m kwoke sou yon pye kokoye
Yon ti frè m atè.
Sa m pa fè nan letan
Ti pyès kay la fè l nan lanmè
Ti kle monte
ti kle desann
tout rèv al lobeye
nan didan lanmè
Lanmè soufle bouji
Nan pye kalbas van
K ap bwote tout rêv kòmè
vann manzè lanmò
kay chanpwèl gwo midi
Tankou pwason
kap gouye lavéy Vandredi
Anba onondipè Lavi
Matye pichkannen syèl la
Sou do peyi n
Jeneral lanmò kouche
Ap gade souf kretyen
K ap fofile glise nan twou panno
Feguerson (Fegg)
Ti kwen
syèl pa chich
latè tifle
ak graten.
syèl la baye
kivèt peyi m
plen ragagann
tout chen bwè dlo nan nen
bave syèl la glise desann
lage tout vye vlen
sou biskèt site a.
witchel AZOR ( chelot 1503)
Tan an fele
anba bounda
tout goutyè
santi lanmò.
Kè m tann
lòt bò lantouray
sou yon pil rèv
tanpri Diva
dekwoke l
ploye l
fourel nan pa w
pou move tan
pa angoudi lanmou nou
Diamant noir & Toli
- Feguerson
- Jean Papite Debrosse
- Peter CENAS
- Tikris
- Wincy LINDOR
- Witchel AZOR
Publié dans Lòsyè mo,poesie par verdino
Commentaires (3 505)
Commentaires (1 395)
Pwomnad
Solèy la annik fin jouke bwa
Lanmou nou al gaye,
Nan je zegwi nou fofile
Devan je granni,
Pase nan koridò payas
Tonbe sou boulva Desalin
Nou pral boukante rèv
Piye lanbisyon
Dèyè do poto limyè Channmas.
Nan trese cheve lannwit
Ak pwèl je nou
Men nou pran bandezon
Yonn ap fè palisad sou kò lòt
Ou pa ta di zandolit sou fèy bannann.